अजमेर। डाक विभाग की ओर से बैंकों को चुनौती देते हुए शुरू की गई इंस्टेंट मनी ऑर्डर ‘आईएमओ’ सुविधा का इस्तेमाल करने वाले उपभोक्ताओं की संख्या दिनोंदिन बढ़ रही है। स्थानीय चैक क्लियर करने में जहां बैंक को काफी समय लगता है, वहीं डाक विभाग मात्र पंद्रह मिनट में देश के किसी भी डाकघर में रकम का भुगतान कर देगा। डाक विभाग ने राजस्थान दक्षिणी क्षेत्र के सभी जिलों के प्रमुख डाकघरों में यह मनी ट्रांसफर सर्विस शुरू की है। इसके तहत उपभोक्ता एक हजार से 50 हजार रुपए तक की राशि भेज सकता है।
100 से 120 रुपए तक देना होगा कमीशन
शेख ने बताया कि आईएमओ सुविधा के बदले विभाग 100 से 120 रुपए तक कमीशन लेगा। डाक उपभोक्ताओं के लिए 1000 से 10 हजार रुपए तक पैसा भेजने की एवज में विभाग 100 रुपए बतौर कमीशन वसूलेगा। इसी प्रकार 10, 001 से 30 हजार रुपए भेजने पर 110 और 30, 001 से 50 हजार तक भेजने के लिए 120 रुपए कमीशन लिया जाएगा। विभाग 19,000 रुपए तक की राशि का नकद भुगतान करेगा। इससे अधिक की राशि चेक से भुगतान की जाएगी।
ऐसे मिलेगा सुविधा का लाभ
सीनियर पोस्ट मास्टर एसडी शेख के मुताबिक अजमेर जिले के मुख्य डाकघरों में यह सुविधा शुरू की जा चुकी है। इसका इस्तेमाल करने के लिए उपभोक्ता को डाकघर में परिचय पत्र दिखाकर उसकी फोटो कॉपी देनी होगी। इसके साथ एक फार्म भी भरना होगा, जिसमें पैसा भेजने वाले की पूरी जानकारी के साथ पैसा पाने वाले का पता और सेलफोन नंबर आदि विवरण का उल्लेख करना होगा।
इसके बाद डाक विभाग एक मैसेज बनाकर उस डाकघर में भेजेगा, जहां पैसा भेजा जाना है। डाक विभाग से पैसा भेजने वाले को एक विशेष कोड मिलेगा, जो उसे पैसा प्राप्त करने वाले बताना होगा। यह कोड पैसा पाने वाले को एसएमएस या फोन के माध्यम से फारवर्ड किया जाएगा। पैसा लेने के लिए संबंधित व्यक्ति डाकघर जाएगा तो उसे वहां भी अपना आईडी प्रूफ दिखाना होगा और उसकी फोटो प्रति भी देनी होगी।
इसके बाद उसे डाकघर से पैसों का भुगतान कर दिया जाएगा। इस नई पहल से ग्राहकों को मनी ट्रांसफर करने के लिए समय का इंतजार नहीं करना होगा। इसी पूरी प्रक्रिया में मुश्किल से 15 से 20 मिनट का समय लगेगा, जबकि डाकघर में मनी ट्रांसफर की अन्य सर्विस के तहत पैसा पहुंचाने में तीन से चार दिनों का समय लगता था।
hin_Deva hin_Deva hin_Deva hin_Deva hin_Deva hin_Deva hin_Deva